KOMISIJOS SPRENDIMAS
2009 m. spalio 27 d.
dėl tam tikrų apsaugos priemonių, susijusių su labai patogenišku paukščių gripu, kurį Ispanijoje sukėlė H7N7 potipio gripo virusas
(pranešta dokumentu Nr. C(2009) 8283)
(Tekstas autentiškas tik ispanų kalba)
(Tekstas svarbus EEE)
(2009/794/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
kadangi:
(1)
Paukščių gripas yra užkrečiama virusinė naminių ir kitų paukščių liga. Paukščių gripo virusų, kuriais užsikrečia naminiai paukščiai, sukeltos ligos dvi pagrindinės formos skiriasi pagal virulentiškumą. Mažai patogeniškas virusas paprastai sukelia tik nesunkius simptomus, o labai patogeniško viruso pasekmės yra labai didelis daugelio rūšių naminių paukščių mirtingumas. Ši liga gali turėti sunkių padarinių paukštininkystės sektoriaus pelningumui.
(2)
Paukščių gripas dažniausiai diagnozuojamas paukščiams, tačiau tam tikromis aplinkybėmis juo taip pat gali užsikrėsti žmonės, nors pavojus paprastai yra nedidelis.
(3)
Kilus paukščių gripo protrūkiui atsiranda pavojus, kad ligos sukėlėjas gali išplisti į kitus ūkius, kuriuose auginami naminiai paukščiai arba kiti nelaisvėje laikomi paukščiai. Vadinasi, prekiaujant gyvais paukščiais arba jų produktais virusas gali plisti į kitas valstybes nares ar į trečiąsias šalis.
(4)
2005 m. gruodžio 20 d. Tarybos direktyvoje 2005/94/EB dėl paukščių gripo kontrolės Bendrijoje priemonių (3) nustatytos tam tikros prevencinės priemonės, susijusios su paukščių gripo priežiūra ir ankstyvu nustatymu, ir būtiniausios kontrolės priemonės, taikytinos kilus šios naminių ir kitų nelaisvėje laikomų paukščių ligos protrūkiui. Šioje direktyvoje numatyta, kilus labai patogeniško paukščių gripo protrūkiui, nustatyti apsaugos ir priežiūros zonas.
(5)
Ispanija pranešė Komisijai apie labai patogeniško paukščių gripo, kurį sukėlė H7 potipio gripo virusas, protrūkį, kilusį jos teritorijoje esančiame ūkyje, kuriame auginami naminiai paukščiai, ir nedelsdama ėmėsi priemonių, kurių reikalaujama pagal Direktyvą 2005/94/EB, įskaitant apsaugos ir priežiūros zonų, kurios turėtų būti apibrėžtos šio sprendimo priedo A ir B dalyse, nustatymą.
(6)
Komisija išnagrinėjo tas priemones bendradarbiaudama su Ispanija ir įsitikino, kad šios valstybės narės kompetentingos institucijos nustatytų zonų ribos yra pakankamai toli nuo faktinio ūkio, kuriame patvirtintas ligos protrūkis.
(7)
Kad būtų išvengta bet kokių nereikalingų Bendrijos vidaus prekybos trikdžių ir trečiųjų šalių sudaromų nepagrįstų prekybos kliūčių, būtina skubiai apibrėžti šias Ispanijoje nustatytas zonas Bendrijos lygmeniu ir numatyti, kad jokia gyvų naminių paukščių, naminių paukščių dedeklių, vienadienių viščiukų ir perinių kiaušinių siunta nebūtų išvežta iš šių zonų į kitas valstybes nares ar į trečiąsias šalis.
(8)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Ispanija užtikrina, kad apsaugos ir priežiūros zonos, nustatytos pagal Direktyvos 2005/94/EB 16 straipsnio 1 dalį, apimtų bent šio sprendimo priedo A ir B dalyse nurodytas teritorijas.
2 straipsnis
Šis sprendimas taikomas iki 2009 m. lapkričio 30 d.
3 straipsnis
Šis sprendimas skirtas Ispanijai.
Priimta Briuselyje 2009 m. spalio 27 d.